Edaspidi hakkasid teisedki ettekandeid tegema. Peeter Proosile pakuvad huvi erinevad vandenõuteooriad, mida ta ka teistele on püüdnud innukalt tutvustada. Eelmisel aastal esines mõnede ettekannetega Marko Šorin. Tema ajaloohuvi on märgatav neile, kes loevad ajalehte Sindi Sõnumid. Võibolla vähesed teavad, et Marko Šorini koostatud on ka Sindi linna kodulehel olev ajalooline ülevaade asunduse algusest  kuni tänapäevani välja. Kohalikus lehes on kirjutanud kodulinna lähiajaloost ka Este Maidle, kellelt sooviks kindlasti edaspidigi uusi lugusid. Sindi Sõnumite Ajaloonurga artiklite kirjutamisel oodatakse ka kõigi teiste inimeste kaasalöömist, sest nii võib välja tulla paljugi huvipakkuvat ja põnevat teavet kodukandi ajaloost.